input: DIRETTIVA TAL-KUNSILL 2013/62/UE
  tas-17 ta’ Diċembru 2013
  li temenda d-Direttiva 2010/18/UE li timplimenta l-Ftehim Qafas rivedut dwar il-leave tal-ġenituri konkluż minn BUSINESSEUROPE, UEAPME, CEEP u ETUC, wara l-emenda tal-istatus tal-Majott fir-rigward tal-Unjoni Ewropea
  IL-KUNSILL TAL-UNJONI EWROPEA,
  Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 349 tiegħu,
  Wara li kkunsidra l-proposta mill-Kummissjoni Ewropea,
  Wara li l-abbozz tal-att leġislattiv intbagħat lill-parlamenti nazzjonali,
  Wara li kkunsidra l-opinjoni tal-Parlament Ewropew (1),
  Filwaqt li jaġixxi f'konformità ma' proċedura leġislattiva speċjali,
  Billi:
  (1)
  Permezz tad-Deċiżjoni tal-Kunsill Ewropew 2012/419/UE (2), il-Kunsill Ewropew iddeċieda li jemenda l-istatus tal-Majott fir-rigward tal-Unjoni b'effett mill-1 ta' Jannar 2014. Minn dik id-data, il-Majott mhux ser tibqa' pajjiż jew territorju extra-Ewropew u ser issir reġjun ultraperiferiku tal-Unjoni fit-tifsira tal-Artikolu 349 u l-Artikolu 355(1) tat-Trattat dwar il-Funzjonament tal-Unjoni Ewropea (TFUE). B'segwitu għal din l-emenda tal-istatus legali tal-Majott, id-dritt tal-Unjoni ser japplika għall-Majott mill-1 ta' Jannar 2014. B'kont meħud tas-sitwazzjoni strutturali soċjali u ekonomika partikolari tal-Majott, għandhom jiġu stabbiliti ċerti miżuri speċifiċi li jimmiraw li jistabbilixxu l-kondizzjonijiet tal-applikazzjoni tad-dritt tal-Unjoni.
  (2)
  Filwaqt li titqies is-sitwazzjoni strutturali soċjali u ekonomikaspeċifika tal-Majott, b'mod partikolari l-fatt li s-suq tax-xogħol huwa sottożviluppat u li r-rata tal-impjiegi hi baxxa minħabba d-distanza, l-insularità, it-topografija diffiċli u l-klima tagħha, għandu jiġi previst perijodu addizzjonali għall-implimentazzjoni tad-Direttiva tal-Kunsill 2010/18/UE (3) sabiex tiġi żgurata l-kisba progressiva tat-trattament indaqs fil-qasam partikolari tal-leave tal-ġenituri b'mod li ma jiġix destabilizzat l-iżvilupp ekonomiku gradwali tal-Majott. Dak il-perijodu addizzjonali ta' implimentazzjoni għandu jippermetti li titjieb is-sitwazzjoni strutturali soċjali u ekonomika, żvantaġġata speċifika tal-Majott, bħala reġjun ultraperiferiku ġdid.
  (3)
  Id-Direttiva 2010/18/UE għandha għalhekk tiġi emendata skont dan,
  ADOTTA DIN ID-DIRETTIVA:
  Artikolu 1
  Fl-Artikolu 3(2) tad-Direttiva 2010/18/UE, is-subparagrafu li ġej huwa miżjud:
  “B'deroga mill-ewwel subparagrafu, il-perijodu addizzjonali msemmi fih għandu jiġi estiż sal-31 ta' Diċembru 2018 fir-rigward tal-Majott bħala reġjun ultraperiferiku tal-Unjoni fit-tifsira tal-Artikolu 349 TFUE,.”.
  Artikolu 2
  Din id-Direttiva għandha tidħol fis-seħħ fl-1 ta' Jannar 2014.
  Artikolu 3
  Din id-Direttiva hija indirizzata lir-Repubblika Franċiża.
  Magħmul fi Brussell, is-17 ta’ Diċembru 2013.